Hontianske Tesáre

Hontianske Tesáre sú obec na Slovensku v okrese Krupina. V roku 1971 k nej boli pripojené tri pôvodne samostatné obce, Dvorníky, Šipice a Báčovce. K obci patria aj osady Pírovské a Patkôš.

Kultúra a zaujímavosti

Pamiatky 
 Zaniknutý románsky kostol sv. Michala z 12. storočia v osade Patkôš. Kostol bol objavený počas archeologického výskumu lokality v roku 1991. Išlo o zemepanskú emporovú stavbu na pôdoryse obdĺžnika s polkruhovou apsidou. Na prelome 13. a 14. storočia bol goticky upravený, románska apsida bola nahradená gotickým kvadratickým presbytériom. Ku stavbe veže došlo pravdepodobne v 15. storočí. V období baroka v 17. storočí bola uskutočnená baroková úprava kostola, bola pristavaná kostnica pri severnej stene. Kostol zanikol pravdepodobne koncom 17. storočia, o období stavovských povstaní a tureckého nebezpečenstva. Po ukončení archeologického výskumu bola lokalita prezentovaná, no dnes je, žiaľ, neudržiavaná a ťažko prístupná. 

 Rímskokatolícky kostol Narodenia Panny Márie v časti Šipice, jednoloďová pôvodne gotická stavba s polygonálnym ukončením presbytéria a vežou tvoriacou súčasť jej hmoty, z druhej polovice 14. storočia. Kostol bol barokovo upravený v rokoch 1722–1728. Fasády kostola sú hladké, členené lizénovým rámom a opornými piliermi. Portál je v podobe lomeného oblúka. Okná svätyne majú barokové profilované šambrány.

 Evanjelický kostol v Hontianskych Tesároch, jednoloďová klasicistická stavba s pravouhlým ukončením presbytéria a vežou tvoriacou súčasť jej hmoty, z konca 18. storočia. Neoklasicisticky bol upravený koncom 19. storočia. Fasády kostola sú hladké s polkruhovo ukončenými oknami. Veža vyrastá zo štítového priečelia s párom dekoratívnych váz, je ukončená  korunnou rímsou s terčíkom s hodinami a zvonovitou helmicou.

 Evanjelický kostol v Šipiciach, jednoloďová klasicistická stavba, bez veže, so segmentovým ukončením presbytéria, z roku 1801. Pri kostole sa nachádza voľne stojaca zvonica na pôdoryse štvorca. Kostol prešiel úpravami v rokoch 1865 a 1900. Interiér je plochostropý s dreveným stropom. Nachádza sa tu drevená empora z roku 1865 a klasicistická krstiteľnica z prvej polovice 19. storočia. Okná kostola sú lemované profilovanými šambránami. Nad portálom sa nachádza reliéfna fríza s festónom a datáciou prestavby kostola.  

 Evanjelický kostol v časti Dvorníky, jednoloďová klasicistická stavba s pravouhlým ukončením presbytéria a vežou tvoriacou súčasť jej hmoty, z roku 1854. Interiér je plochostropý. Nachádza sa tu drevená empora. Oltár je klasicistický z polovice 19. storočia, z rovnakého obdobia pochádza aj kamenná krstiteľnica. Ďalej sa tu nachádza barokový epitaf z roku 1720. Kostol má priečelie členené pilastrami so stredným rizalitom ukončeným trojuholníkovým štítom s tympanónom. Veža je členená kordónovou rímsou a lizénovými rámami, ukončená je zvonovitou helmicou.

Referencie

Iné projekty

Externé odkazy 
 
 Apsida.sk- profil zaniknutého kostola

 
Obce okresu Krupina